行藥
作者：劉摯
朝代：宋

paragraphs: 行年將七十，衰病乃其時。
矧兹地氣沴，州在大澤陂。
憶昨度炎暑，林莽居舍卑。
山色不到眼，地無清泉滋。
晴暘則鑪冶，陰濁則蒸炊。
氣脘疲嘔洩，軀骸醉支離。
節氣近寒露，生意稍可支。
故人在秦晉，知我窮至斯。
奩封衆藥品，皆自州土宜。
形味紫團寶，苗窗西岳奇。
靈如雪山草，秀比商嶺芝。
是身本無有，疾病何用治。
自愛聊爾爾，道人母我蚩。
丸膏或㕮咀，何復求良醫。
策杖行東圃，運動疏通之。
收復我沖粹，驅散彼邪疵。
養生固有道，一溉非難爲。
千年鮑昭後，復有城東詩。